edelstål
Store norske leksikon,Realfag,Kjemi,Elektrokjemi og metallurgi,Legeringer,Stål og andre jernlegeringer
Edelstål er en upresis og foreldet betegnelse på legerte og ulegerte stål som er «foredlet» i den forstand at de har en kjemisk sammensetning som er tilpasset en bestemt produksjonsmetode eller en nærmere spesifisert anvendelse, eller begge deler. I moderne fagspråk kalles dette spesialstål.
Den engelskspråklige versjonen av europeisk standard for klassifisering av stål – som uoversatt også gjelder som norsk standard – klassifiserer disse stålene som special steels. I norsk fagterminologi har derfor ordet edelstål blitt erstattet med ordet spesialstål. I tysk (DIN-)standard benyttes imidlertid begrepet Edelstahl om den samme stålgruppen, og begrepet Spezialstahl eksisterer ikke i tysk standard.I norsk dagligspråk er imidlertid ordet edelstål fortsatt i noe bruk som et alternativt navn på rustfritt stål, spesielt i kommersielle produktbeskrivelser og -annonser. Også på andre språk blir ofte det tyske ordet Edelstahl feilaktig oversatt til «rustfritt stål», for eksempel til stainless steel på engelsk. Les mer i Store norske leksikon stål spesialstål rustfritt stål